Kolbrún Bergþórsdóttir skrifar 23. nóvember 2019 11:30 Ballettinn á æfingu . Fréttablaðið / Sigtryggur Ari Hátíðarballettinn frá Pétursborg , St. Petersburg Festival Ballet , er staddur hér á landi . Í dag , laugardaginn 23. nóvember klukkan 14.00 , verður þriðja sýning ballettsins og Sinfóníuhljómsveitar Íslands á Svanavatninu í Hörpu . Ballettflokkurinn , sem stofnaður var árið 2009 , er á ferðlagi um átta mánuði ári og var síðast í Lettlandi og Lithaén og eftir sýningar hér á landi liggur leiðin til Finnlands . „ Við erum hrifin af Íslandi og íslenskum áheyrendum , við höfum fengið mjög hlýjar móttökur , “ segir Irene Veres , framkvæmdastjóri dansflokksins . Þetta er í sjöunda sinn sem dansflokkurinn kemur til Íslands . Hljómsveitarstjórinn Vadim Nikitin segir Svanavatnið við tónlist Pjotr Tsjaíkovskíj vera vinsælasta ballett sögunnar . „ Það felst alltaf viss áhætta í því að segja á svið Þyrnirós og Hnetubrjótinn en það er engin áhætta samfara því að setja Svanavatnið á svið því allir hrífast af verkinu . “ Irene framkvæmdastjóri og Vadim hljómsveitarstjóri . Fréttablaðið / Anton „ Sagan , sem er full af töfrum , fjallar um ást og illsku . Hún er mjög sterk og allir tengja við hana og sömuleiðis hina dásamlegu tónlist Tsjaíkovskíj , “ segir Irene . Sagan segir af prinsessunni Odette sem illur galdramaður breytir í svan . Vitanlega kemur prins við sögu og galdramaðurinn leggur einnig álög á hann . Í lokin sameinast elskendurnir í dauðanum . Dásamleg hljómsveit Vadim og Irene eru spurð hvort viðtökur áhorfenda séu eins um allan heim eða ólíkar . „ Þær eru mjög ólíkar , “ segir Vadim . „ Í Kína situr fólk grafkyrrt og þögult og þessi mikla þögn verður til þess að maður heldur að því líki kannski ekki sýningin , en í lokin klappa áhorfendur og hrópa af ánægju . Í Japan finnur maður mjög greinilega að áhorfendur lifa sig inn í sýninguna og vilja vera hluti af henni og það sama á við um Ítali . Á Íslandi skynjar maður hrifningu áhorfenda þótt hér sé ekki balletthefð . “ Vadim ber mikið lof á Sinfóníuhljómsveit Íslands . „ Hljómsveitin er alveg dásamleg . Ég er að koma hingað í þriðja sinn og hlakkaði til að vinna með hljómsveitinni , því fylgir sönn ánægja . Hljóðfæraleikararnir eru vel undirbúnir og afar opnir . Þið getið sannarlega verið stolt af Sinfóníuhljómsveitinni ykkar . “